暮春感興
作者：何基
朝代：宋

paragraphs: 郊原春向深，幽居寡來往。
和風日披拂，淑氣遍萬象。
草本意欣榮，禽鳥聲下上。
靜中觀物化，胸次得浩養。
緬懷浴沂人，從容侍函丈。
舍瑟自言志，宣聖獨深賞。
一私盡消融，萬理悉照朗。
其人不可見，其意尚可想。
我生千載後，恨不操几杖。
春服雖已成，童冠乏儔黨。
安得同心人，詠歸嗣遺響。